INGURUMEN ETA LURRALDE POLITIKAKO SAILBURUAK (Oregi Bastarrika) (EAJ, 2018-04-12):
Bai, presidente andrea, lehendakari, sailburu, legebiltzarkideok, arratsalde on guztioi.
Orain dela urtebete izan nuen nire lehenengo parte hartze tribuna honetan legebiltzarkide moduan, eta gaia, EITB zen.
...guztioi.
Orain dela urtebete izan nuen nire lehenengo parte-hartze tribuna honetan legebiltzarkide moduan eta gaia, EITB zen orduan ere.
Orduan, EITB jatorrizko legearen zati txiki bat irakurri nizuen eta gaur, zuen baimenarekin, gauza bera egingo dut. 82ko Legea, gero eta gehiago irakurri, gero eta mamitsuagoa ikusten baitut.
88 artikulu besterik ez ditu, baina benetan dira interesgarriak. Atarikoan esaten digu: "Funtsezkoa, herri zerbitzu deneko irizpidea aitortuz Lege honen gai diren gizarte adierazpideak, herritar euskaldunak argipide eta politikan esku-hartzeko lehen-lehen mailako bide direnez eratzen dira. Eta bai hezkuntzarekiko eta euskal kulturaren sustapen eta zabalkundearekiko, gure erapidetzaren oinarrizko lankidetasun tresna direnez ere, euskararen sustapena eta zabalkundea bereziki kontutan izanik".
Eta bigarren atal buruan, orotariko oinarri arauak eta erabiltze eremua hirugarren atalean, H hizkian esaten digu: "Kulturaren eta euskararen sustapena, euskara erabiltzearen xedeetarako, oinarrizko egitarau sortarauak ezarriz, orotariko eskaintza mailan, elkarte autonomiadunean, euskaraz irrati-telebistazko emankizunen oreka beharra kontutan izanik".
Beraz, ikusten dugun moduan, euskara funtsezkoa zen Legea onartu zen momentuan Legebiltzar honetarako, eta orain, orduan moduan, funtsezkoa da ere.
Horregatik, orain dela urte batean, aipatu dudan eztabaida hartan, 2017koan, onartu genuen ponentzia bat eratzea, EITB osoko erreforma lantzeko eta, besteak beste, aztertzeko eskaintza errealitate sozio-linguistiko berrira egokitzea, hala nola teknologia aldaketa eta erabilera berrietara.
Eta lanean hasi ginen ponentzian, kostata, bai, baina lanean gaude eta ponentzia horretan bost bloke tematikoak dauzkagu adostuta eztabaidatzeko eta bost bloke horiek hauek dira: zerbitzu publikoa, gobernantza, antolakuntza eta finantzazioa, hizkuntza normalizazioa eta genero ikuspegia. Ikusten dugu, beraz, zein garrantzia ematen ari garen gai honi.
Testuinguru honetan, elkarrekin Podemosek ekarri digu legez besteko proposamena, non proposatzen digu euskara ikasteko programa bat martxan jartzea EITBn 2018an, jatorrizkoan esaten zen moduan, bere garaian Bai Horixe izan zen eredu ziora ekarrita.
Gure ustez, proposatzen digutena guztiz zaharkituta dago, baina edozein kasutan, prest gaude hitz egiteko eta gaur, martxoan izan genuen Plenoan azaldu nuen bezala, gure iritzia da ponentzia eratuta daukagula eta bertan landu dezakegu gai hau eta nahi ditugun edo nahi dituzuen beste.
Dena den, beste taldeen ekarpenak ikusita, adosteko nahian ibili gara, adostasunaren balioan sineste baitugu eta erdibide batera heldu gara, bai EH Bilduk, Partidu Sozialistak eta guk.
Eskertu nahi dut Jasone Agirre eta Rafaela Romero andreak izan duten jarrera akordio batera heltzeko, baita Pili Zabalarena, nahiz eta azkenean akordiorik ez lortu, baina hurbil egon gara, eta ziur nago, mesfidantza alde batera uzten badugu, zintzo lan egiteko tresna egokiena daukagula, hau da, ponentzia.
EITB badago euskararen alde lan egiten hasiera hasieratik eta puntu honetan eskertu nahi dut profesionalen lanean hainbat urte hauetan.
Egun, hitzarmen batzuk sinatuta ditu, adibidez, HABE, AEKakin, edukiak lagatzeko unitate didaktikoak egiteko eta euskara irakaskuntzan laguntzeko.
Erdibidean, bigarren puntuan eskatzen dugu EITB Zuzendaritzak eta Hizkuntza Politikako Sailburuordetza elkarlanean aritzea, beharrezko aurrerapausoak eman ditzan publiko guztientzako programen ekoizpen propiorako, zuzenduta egongo direnak euskararen irakaskuntzara, ezagutzara eta sustapenera, emisiorako egokiena zein den aztertuz.
EITB ez da medio isolatu bat. Euskararen inguruan lanean daude hainbat aktore artean kokatzen da eta egokia iruditzen zaigu irizpideak inguru honetan Sailburuordetzatik etortzea edo Sailburuordetzarekin batera jartzea. Adibidez, aurten Euskaraldia martxan dago, 2017an abenduan aurkeztu ziren ere euskarazko indikadoreak, euskarazko agenda estrategikoa, lehen hemen aipatutakoa ere.
Hauek, besteak beste, marko bat egiten dute eta EITBn egingo diren ekimenak marko estrategiko horren barruan pentsatuta egon beharko dira.
Beraz, lehengo martxoan moduan bukatuko dut: Badaukagu ponentzia bat eratuta lanerako eta lan egiteko. Goazen, beraz, lanera.
Eskerrik asko.